MINISTAR rada i mirovinskog sustava Josip Aladrović rekao je nakon sastanka sa socijalnim partnerima da se nije razgovaralo o smanjivanju plaća u javnom sektoru, a sa sindikatima javnih službi nakon "intenzivne razmjene mišljenja" očekuje nastavak razgovora.

"Nastavno na obnovu GSV-a i neformalni konzultativni sastanak, očekujemo daljnje razgovore, koji će sigurno imati više kvantitativnih rezultata. Rekao bih da smo danas imali jednu intenzivnu razmjenu mišljenja u trajanju dva i pol sata između socijalnih partnera", rekao je novinarima Aladrović nakon dvoipolsatnog sastanka Gospodarsko socijalnog vijeća (GSV) u Banskim dvorima.

Dodao je kako je održani sastanak bio konzultativan, a raspravljali su o svim ekonomskim temama s doticajem onih medicinskih koje su vezane uz pojavu koronavirusa.

"Razmijenili smo mišljenja i pokušali smo predvidjeti sve što se događa vezano za koronavirus, vezano za ekonomsku situaciju u kojoj se nalazimo. Pojasnili smo pozicije vlade i što radimo s mjerama za očuvanje radnih mjesta i gospodarstva u cijelosti. Razgovarali smo i o tome kako vide nastavak zajedničkog djelovanja i pozicije onih koje zastupaju te koji su nam sljedeći koraci", kazao je Aladrović.

Tekst se nastavlja ispod oglasa

Na novinarsku konstataciju da sindikati nisu vladi dali zeleno svjetlo za smanjivanje plaća radnicima u javnom sektoru, ministar Aladrović je odgovorio kako nisu razgovarali o tome.

"Nismo ni razgovarali o zelenom svjetlu, govorili smo o tome na koji način vidimo i doživljavamo situaciju i radili jedan sažetak generalne situacije u Hrvatskoj", rekao je.

Naglasio je kako su željeli da svi socijalni partneri shvate poziciju vlade, proračuna i gospodarstva u trenutnoj situaciji zbog koje su unutar državnog proračuna preraspodijelili 2,1 milijardu kuna za sanaciju posljedica epidemije koronavirusa.